Regeringen Mette Frederiksen II

Regeringen Mette Frederiksen II har været Danmarks regering siden 15. december 2022. Den består af ministre fra Socialdemokratiet, Venstre og Moderaterne, hvorfor den ofte benævnes SVM-regeringen. De har tilsammen 89 mandater bag sig i Folketinget. Selvom dette ikke er et flertal af Folketingets mandater, er det en de facto flertalsregering, da tre af de fire nordatlantiske folketingsmedlemer i Folketinget repræsenterer søsterpartier til Venstre og Socialdemokratiet og disse medlemmer traditionelt blander sig uden om dansk indenrigspolitik.

Regeringen ledes af statsminister Mette Frederiksen, som hidtil ledede en regering bestående af Socialdemokratiet alene. Ved dronningerunden efter folketingsvalget 1. november 2022 ønskede et flertal imidlertid, at hun skulle undersøge mulighederne for at danne en flertalsregering. Til at begynde med talte hun med alle partier, men gennem de historisk lange seks ugers regeringsforhandlinger faldt stadig flere partier fra. Forhandlingerne endte 13. december 2022, hvor Mette Frederiksen meddelte dronning Margrethe 2., at Socialdemokratiet, Venstre og Moderaterne ville danne en regering. Samme aften bekræftede Kongehuset regeringsdannelsen. Radikale Venstre meddelte tidligere på dagen, at de hverken ville være støtteparti eller opposition til den nye regering.

Partiformændene Mette Frederiksen (A), Jakob Ellemann-Jensen (V) og Lars Løkke Rasmussen (M) fremlagde deres politik og et regeringsgrundlag på et pressemøde 14. december. Regeringen blev dannet dagen efter, hvor Dronning Margrethe modtog den på Amalienborg og den egentlige præsentation af regeringen og dens ministre fandt sted.

Organisering 
Regeringen blev dannet som følge af en kongelig resolution, hvori det fastsattes, hvem der udnævnes til minister og hvilke ressortområder disse skal forvalte. Regeringen ledes af statsminister Mette Frederiksen, vicestatsminister og forsvarsminister Jakob Ellemann-Jensen og udenrigsminister Lars Løkke Rasmussen, der alle tre sidder i det nyoprettede Udvalget for Regeringsledelse. Regeringen består af i alt 23 ministre, hvoraf 11 er socialdemokratiske, 7 er fra Venstre og 5 er fra Moderaterne.

Sammenlignet med forgængeren Regeringen Mette Frederiksen I oprettes der to nye ministerier, Økonomiministeriet og Ministeriet for Digitalisering og Ligestilling, der forvaltes af henholdsvis Troels Lund Poulsen og Mette Bjerre begge fra Venstre. Indenrigs- og Boligministeriet deles op, således at Sophie Løhde bliver indenrigs- og sundhedsminister, og Pernille Rosenkrantz-Theil bliver social- og boligminister. Ni socialdemokratiske ministre fra Regeringen Mette Frederiksen I blev ikke genudnævnt som ministre, da regeringenskonstellationen gik fra at være en et-partiregering til en flerpartiregering bestående af tre partier.

Det var ifølge flere medier opsigtsvækkende, at Jakob Engel-Schmidt blev udnævnt til kulturminister, fordi man forventede, at partifællen og tidligere teaterdirektør Jon Stephensen skulle indtage posten. Som kulturminister er det også usædvanligt at sidde i de to centrale regeringsudvalg Koordinationsudvalget og Økonomiudvalget. To af de 23 ministre, begge fra Moderaterne, var ikke medlemmer af Folketinget ved udnævnelsen. Lars Aagaard kom fra en stilling som direktør i Dansk Energi og blev klima-, energi- og forsyningsminister. Tidligere folketingsmedlem for Liberal Alliance og erhvervskvinde Christina Egelund blev uddannelses- og forskningsminister.

Der er en overvægt af mænd blandt ministrene, da 35 % af dem er kvinder. Otte ud af de 23 har ikke tidligere ministererfaring. Gennemsnitsalderen er 43 år.

Ministerrokader

6. februar 2023 
Grundet Jakob Ellemann-Jensens sygeorlov blev Troels Lund Poulsen udnævnt som fungerende forsvarsminister.

9. marts 2023 
Stephanie Lose indtrådte i regeringen som "minister uden portefølje med henblik på ledelsen af de under Økonomiministeriet hørende forretninger" til aflastning af økonominister Troels Lund Poulsen, mens han også var fungerende forsvarsminister.

1. august 2023 
Som følge af Jakob Ellemann-Jensens raskmelding ophørte Troels Lund Poulsen med at være fungerende forsvarsminister, og Stephanie Lose udtrådte af regeringen igen.

22. august 2023 
Blot 3 uger efter Jakob Ellemann-Jensen vendte retur fra sin sygemelding foretages på hans foranledning en ændring af ministrenes resortområder ved en kongelig resolution. Troels Lund Poulsen overtog som forsvarsminister, mens Jakob Ellemann-Jensen overtog som økonomiminister. Jakob Ellemann-Jensen fortsatte som vicestatsminiser.

23. oktober 2023 
D. 23. oktober 2023 annoncerede Jakob Ellemann-Jensen, at han forlader dansk politik, og i den forbindelse overtog Troels Lund Poulsen igen økonomiministeriet. Han blev samtidig udnævnt som vicestatsminister, og forsætter yderligere som forsvarsminister.

Fodnoter

Referencer